section_heading: Kabalist i magijska Kabala
paragraph_text: Kada se daje sveobuhvatni pregled magijske ili teurgijske  Kabale, potrebno je istaknuti neke terminološke primjedbe. U literaturi na engleskom jeziku nalazimo izraz „practical Kabbalah“ – što bi bilo pogrešno prevesti kao „praktična Kabala“  stoga predlažemo hrvatski prijevod „činidbena Kabala“. Riječ je o izvornom hebrejskom nazivu kabbala ma'asit što očito upućuje na neko činjenje (asat: učiniti). I meditacijska Kabala (kabbala iyunit) pretpostavlja neku praksu, naime prakticiranje spoznaja teorijske (teozofijske) Kabale, međutim pritom se ne smjera na to da se proizvede neki učinak u realnom, fizičkom svijetu Asija. No, upravo tome teži činidbena Kabala, pa je drugi naziv za nju magijska (eng: magical) Kabala i teurgijska Kabala koja teži tome da privoli samog Boga (theos) da djeluje (ergon: djelo) na fizičku stvarnost. Odavno čovjek nastoji mijenjati svijet oko sebe te ga prilagoditi sebi. Pitanje je samo na koji način to želi učiniti. Naravno, da bi za čovjeka bilo najpoželjnije da što direktnije, sa što manje posredovanja i sa što manje truda, proizvede željene učinke u vanjskom svijetu. Kada na tom putu nema nikakvog posredovanja između početne namjere i konačnog rezultata u stvarnom svijetu, tada je na djelu magijsko djelovanje.